Det er en tidligere HK-ansat fagkonsulent i Skat med fornavnet Sven, der er en af de to sigtede i en ny sag om svindel med udbytteskat for 37,4 millioner kroner i 2007 og skatteunddragelse.

Det står klart, efter at Østre Landsret i dag har ophævet navneforbuddet mod ham i sagen.

Begge mænd nægter sig skyldige i sigtelserne.

Læs også : Tidligere medarbejder i Skat fængslet i ny sag om skattesvindel

Den HK-ansatte fagkonsulent Sven medvirkede i december sidste år i DR-dokumentaren ”Milliardkuppet” om den store udbytteskattesag, hvor firmaer ifølge bagmandspolitiet har svindlet med udbytteskat for 12,3 milliarder kroner fra 2012 til 2015.

Sigtet i sager om skattesvindel Skattemedarbejderen Sven er sigtet i den store sag om svindel med udbytteskat for 12,3 milliarder kroner fra 2012 til 2015. Sigtelsen blev rejst i foråret sidste år, og først på det tidspunkt blev Sven bortvist fra sit arbejde i Skat. Hvad sigtelsen præcis går på, kan DR Nyheder ikke få oplyst.

I maj i år bliver Sven også sigtet i en mindre sag om svindel med udbytteskat for 37,4 millioner kroner og skatteunddragelse. Ifølge sigtelsen er svindlen sket tilbage i 2007. Strafferammen er her op til otte år.

Læs også : Tidligere skattemedarbejder skal blive bag tremmer i sag om millionsvindel

I programmet fortalte den tidligere skattemedarbejder, at han havde siddet alene i Skat med det praktiske ansvar for at godkende ansøgninger om udbetaling af udbytteskat.

Han forholdt sig også til, at han i foråret 2016 blev sigtet i den store udbytteskattesag og sagde, at sigtelsen gik på, at han havde hjulpet den hovedmistænkte Sanjay Shah, som han samtidig afviste at stå i ledtog med. Han udelukkede dog ikke, at han var blevet misbrugt i svindelnummeret.

Sidste forår blev Sven bortvist fra sit job i Skat.

Varetægtsfængslet

Nu er Sven sigtet i en ny sag om udbytteskat.

Den 26. maj i år blev han anholdt, og efter et grundlovsforhør den 27. maj blev han varetægtsfængslet - sigtet for groft bedrageri og skatteunddragelse.

Han sidder stadig fængslet i sagen.

Læs også : Udbyttesvindel: Skat erstatter Sven med 100 kontrolfolk

Ifølge politiet har han i forening med en udlandsdansker søgt om at få udbetalt 37,4 millioner kroner i udbytteskat i 2007 på vegne af et udenlandsk selskab og modtaget 1,7 millioner i løn fra et firma, som han ikke har betalt skat af. Selv nægter han sig skyldig.

Sagen er ifølge anklagemyndigheden en udløber af efterforskningen i den store sag om svindel med udbytteskat.

Udlandsdanskeren er også sigtet og varetægtsfængslet i sagen. Han har bopæl i USA, men blev anholdt i Københavns Lufthavn den 23. maj.

Der er stadig navneforbud i sagen vedrørende ham.

Afviste at svare på spørgsmål

Da DR Nyheder sidste år interviewede Sven om hans rolle i den store udbytteskattesag, afviste han at svare på spørgsmål om hans relation til udlandsdanskeren.

Vi ved, at politiet også har interesseret sig for nogle pengeoverførsler, som du har fået fra en dansk-amerikaner, du har besøgt i USA. Er det noget, du kan fortælle noget om?, spurgte DR’s erhvervskorrespondent, Thomas Svaneborg.

- Nej, svarede Sven.

Hvorfor ikke?

- Det er privat. Helt privat, lød svaret.

Læs også : Skattesvindel for millioner: Sigtede har kendt hinanden i over 30 år

Men kan det være noget af det, der måske har vakt politiets mistanke?

- Måske. Jeg ved ikke, hvad der har vakt deres mistanke.

Men er det noget, som er fuldstændig uden for den her sag (den store udbyttesag, red.)?

- Det er helt uden for den her sag. Det er det, svarede Sven.